Esapulo 72: Suku wa Kuatisa Soma Hesekiya
OVE hẽ wa kũlĩha esunga lieci ulume u a kasilili ndeti oku likutilila ku Yehova? Momo lie a kupuila ovikanda evi kovaso yutala wa Yehova? Ulume waco onduko yaye, Hesekiya. Hesekiya wa kala osoma yokombuelo yapata avali a va Isareli. Cilo o kasi lovitangi. Momo lie?
Momo va Asuria va lipongiya oku kundula apata ekũi vana vatiamẽlele kuviali wo konano. Yehova wa ecelela okuti va Asuria va kundula apata aco momo va kala olondingaĩvi. Cilo olohoka via va Asuria vieya oku liyaka lusoma wapata avali.
Soma ya va Asuria wa tuma ovikanda ku Soma Hesekiya. Ovikanda viaco ovio Hesekiya a kasi loku kapa ndeti kutala wa Suku. Vovikanda viaco va sonehamo olondaka vioku tomba Yehova kuenda oku sapuila Hesekiya oco a tile. Kuenje, Hesekiya wa likutilila hati: ‘A Yehova, tu popele peka lia soma ya va Asuria. Oco olofeka viosi vi limbuke okuti ove lika Suku yocili.’ Anga hẽ Yehova wa yevelela muẽle kohutililo ya Hesekiya?
Hesekiya wa kala osoma yimue yiwa. Eye wa litepele calua lolosoma viapata ekũi lia va Isareli. Kuenda ka kuamele ongangu ya isiaye Ahasi. Hesekiya wa enda loku pokola kovihandeleko via Yehova. Eci Hesekiya amãla oku likutilila, uprofeto Isaya wo tumisa esapulo lia Yehova hati: ‘Soma ya va Asuria ka iñila vo Yerusalãi. Olohoka viaye ka viamẽla ocipepi limbo, ndaño oku imbamo usongo.’
Kũlĩhisa ociluvialuvia eci kemẽla lilo. Ove hẽ wa kũlĩha asualãli va fa ndeti? Asualãli vaco va Asuria. Yehova wa tuma ungelo waye kuenje vuteke umosi wa ponda eci ci soka ocita lakũi ecelala kolohũlũkãi kolohũlũkãi vitãlo kasualãli va Asuria. Soma ya va Asuria wa tila kuenje wa tiukila vimbo.
Uviali wapata avali, wa popeliwa kuenje omanu va kala lombe-mbua vokuenda kuotembo yimue. Noke yoku fa kua Hesekiya, omõlaye Manase wa piñala komangu yaye. Manase lomõlaye Amoni, va kala olondingaĩvi kotembo yuviali wavo. Vokuenda kuotembo, vofeka mueya oku yuka ungangala levĩho lialua. Eci Soma Amoni a pondiwa lakuenje vaye, omõlaye Yosiya wa fetika oku viala apata avali.
2 Olosoma 18:1-36; 19:1-37; 21:1-25.
Apulilo
- Ulume u vociluvialuvia helie? Kuenda momo lie a kasilili vovitangi?
- Nye ca sonehiwile vovikanda Hesekiya a kasi loku kapa kovaso a Suku? Kuenda nye eye a pinga vohutililo?
- Soma Hesekiya wa tuwile ndati? Kuenda olondaka vipi Yehova a tuma kokuaye vonduko yuprofeto Isaya?
- Nye ungelo wa Yehova a linga ku va Asuria ndomo o cilete vociluvialuvia?
- Ndaño okuti uviali wapata avali wa kuata ombembua otembo yimue, nye ceya oku pita eci Hesekiya a fa?
Apulilo akuavo
- Tanga 2 Olosoma 18:1-36.
Ravesiake onumiwa ya va Asuria wa seteka ndati oku honguisa ekolelo lia va Isareli? (2 Olos. 18:19, 21; Etu. 5:2; Osa. 64:3)
Olombangi via Yehova via siata oku kuama ndati ongangu ya Hesekiya kueci catiamẽla ku vana va va suvuka? (2 Olos. 18:36; Osa. 39:1; Olosap. 26:4; 2 Tim. 2:24)
- Tanga 2 Olosoma 19:1-37.
Omanu va Yehova va siata oku setukula ndati Hesekiya kotembo yohali? (2 Olos. 19:1, 2; Olosap. 3:5, 6; Va Hev. 10:24, 25; Tia. 5:14, 15)
Nye ca popiwile catiamẽla koku yuliwa kua Soma Senakeriva? Kuenda helie wa sokisiwa laye? (2 Olos. 19:32, 35, 37; Esit. 20:2, 3)
- Tanga 2 Olosoma 21:1-6, 16.
Momo lie tu popela okuti Manase wa velelepo kungangala kolosoma viosi via vialele ko Yerusalãi? (2 Asa. 33:4-6, 9)
umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn